Linkmenys
Linkmenys – kaimas Ignalinos rajono savivaldybėje, už 15 km į vakarus nuo Ignalinos, prie kelio  111  Utena–Kaltanėnai–Švenčionys . Seniūnijos ir seniūnaitijos centras. Linkmenys įsikūrę tarp Žiezdro, Limino ir Ūsių ežerų, šalimais plyti 2621 ha Linkmenų miškas. Veikia Linkmenų Švč. Trejybės bažnyčia (pastatyta 1887 m.), Linkmenų pagrindinė mokykla, biblioteka (nuo 1945 m.), paštas (LT-30024), bendrosios praktikos gydytojo kabinetas. Yra koplytstulpis tautiečiams, žuvusiems 1941–1954 m. (pastatytas 1990 m.), kaimo kryžius (ties buvusia Lietuvos-Lenkijos demarkacine linija; pastatytas 1938 m., atstatytas 1988 m., restauruotas 2014 m.). Šiauriau kaimo dunkso Linkmenų piliakalnis.